
R A P O R T

la Proiectul de hotărâre pentru aprobarea suspendării contractelor încheiate de către Municipiul Bistriţa cu persoane juridice, care au ca obiect imobile situate în incinta unităților de învățământ preuniversitar din municipiul Bistrița, pe perioada suspendării activităților didactice care impun prezența fizică în aceste unități

Evoluția situației epidemiologice, atât pe plan internațional, cât și național, determinată de răspândirea coronavirusului SARS-CoV-2, a cauzat o serie de efecte negative asupra activităților economice și social – educative.

Luând în considerare creșterea numărului de persoane infectate la nivel național, precum și creșterea zilnică a numărului de cazuri noi confirmate, prin Hotărârea nr.53/08.11.2020 a Comitetului Național pentru Situații de Urgență și prin Ordinul Ministrului Educației și Cercetării nr.5972/2020 s-a aprobat începând cu data de 09.11.2020, pentru o perioadă de 30 de zile, suspendarea activităților care presupun prezența fizică a preșcolarilor și elevilor în unitățile de învățământ preuniversitar și continuarea activităților didactice în sistem on-line. Prin instituirea acestei măsuri au fost afectate implicit persoanele juridice care desfășoară activități economice în spații situate în incinta unităților de învățământ preuniversitar din municipiul Bistrița. 
În evidențele Direcţiei Patrimoniu există în derulare un număr de 7 contracte de închiriere care au ca obiect folosința unor spații și terenuri situate în incinta unităților de învățământ preuniversitar din municipiul Bistrița în care se desfășoară activități de  alimentație publică sau diverse cursuri, a căror utilizatori au fost afectați de măsurile sus menționate. Este vorba despre spațiile închiriate pentru desfășurarea activităților de alimentație publică necesare elevilor și sălile de clasă închiriate pentru derularea unor cursuri.

Pentru diminuarea efectelor negative asupra economiei cauzate de măsurile adoptate la nivel național și pentru a veni în sprijinul agenților economici de la nivel local afectați de măsurile luate de autorități, în considerarea faptului că elementele sus-menționate definesc un context excepțional care nu putea fi previzionat și care constituie o situație extraordinară ce impune măsuri excepționale, propunem aprobarea unor măsuri cu privire la suspendarea plății obligațiilor cuprinse în contractele încheiate de către Municipiul Bistriţa cu persoane fizice sau juridice, motivat de întreruperea activității pe perioada suspendării activității din unitățile de învățământ preuniversitar. Valorea estimată a obligațiilor care se propun a fi suspendate este de 5.000 lei/lună.


Considerăm că în vederea asigurării funcţionalităţii şi sprijinirii agenților economici care au fost afectați de înreruperea activităţilor comerciale în această perioadă excepțională, se impune aplicarea unor mecanisme eficiente pentru combaterea acumulării de debite restante, a intrării în procedura de insolvență sau închiderii afacerilor. 


În situația în care se va desfășura activitate, utilizatorii vor avea obligația de a achita taxele sau chiriile aferente.
Reluarea activităților economice în spațiile din incinta unităților de învățământ preuniversitar din municipiu și implicit facturarea chiriilor aferente se va face începând cu data comunicată de către conducerea unităților de învățământ preuniversitar, dispusă prin hotărârea comitetului național/judeţean pentru situaţii de urgenţă, în condițiile în care situația epidemiologică permite desfășurarea activităților didactive în condiții de siguranță sanitară.


În temeiul prevederilor Codului Administrativ, cu modificările şi completările ulterioare și ale Noului Cod civil, susţinem Proiectul de hotărâre pentru aprobarea suspendării contractelor încheiate de către Municipiul Bistriţa cu persoane juridice, care au ca obiect imobile situate în incinta unităților de învățământ preuniversitar din municipiul Bistrița, pe perioada suspendării activităților didactice care impun prezența fizică în aceste unități, în forma prezentată de iniţiator. 

